ChatGPT
ChatGPT (angļu: Chat Generative Pre-trained Transformer) ir OpenAI izstrādāts sarunbots, kas ir apmācīts, lai saprastu cilvēku valodu — izprast lietotāja ievadītu vaicājumu vai uzvedni un atbildē izstrādāt izsmeļošas atbildes. Tā pamatā ir OpenAI izstrādātie GPT lielie valodas modeļi, kas ir uzlaboti, izmantojot dažādas uzraudzītās apmācības un stimulētās apmācības metodes. ChatGPT pamatā esošie valodas modeļi ir optimizēti lietošanai angļu valodā, taču tie ir spējīgi izprast un sniegt atbildes arī citās valodās, tostarp latviešu. ChatGPT prototips tika palaists 2022. gada 30. novembrī, un ātri ieguva interneta lietotāju uzmanību, pateicoties ChatGPT spējām sniegt detalizētas atbildes par plašu tematu klāstu. ChatGPT sākotnēji tika palaists kā bezmaksas pakalpojums demonstrācijas nolūkos, taču tā popularitātes dēļ šobrīd ChatGPT izstrādātājs to piedāvā kā "freemium" pakalpojumu. Lietotāji bezmaksas var piekļūt versijai, kas izmanto GPT-3.5, taču advancētā GPT-4 versija (un cita funkcionalitāte) ir pieejama kā maksas abonementa pakalpojums "ChatGPT Plus". Par spīti ChatGPT popularitātei, ir novērots, ka ChatGPT sniegtās atbildes bieži ir faktiski kļūdainas, kas ir identificēts kā būtisks trūkums sarunbota darbībā.